  vk.com ( Администрация Малопургинского района) Анжелика Тихонова корреспондент 0+ 12-тӥ тулыспалэ Ижкарын «Пельняньлэн дунневыл нуналэз» фестиваль (0+) улсын ӵужонболэн шудозы. Со сярысь ужрадлэн пресс-службаез ивортӥз. Ӵошатсконъёс Киров нимо паркысь фан-зонаын ортчозы. Пыриськон понна куать адямилэсь команда люкано но Пельнянь фестивальлэн нимлыко сайтаз куриськон гожтоно. Отын ик шудонлэн куронъёсыныз но тодматскыны луэ. Пусъём, Удмуртиын ӵужонболэн 2018-тӥ арысен Пичи Пурга ёросын шудыны кутскизы. Со командаос куспын тупен хоккей выллем шудон, но клюшкаос интые ӵужон. Шудонэз нырысьсэ Ымусьтон вакытэ ортчытӥзы, соин ик пыриськисьёс но пӧртмаськон дӥсен пӧрмытскылӥзы. Та дырозь ӵужонбол быдэс элькунэ вӧлмиз ини. Соин Алнаш, Можга, Вавож, Кез, Сюмси, Эгра, Дэри, Сьӧлта но мукет ёросъёсын шудо. Нош Пичи Пургаын кылем ар пумын нырысьсэ ӵужонболъя улосвылкуспо чемпионат ортчытӥзы. Со сяна, выль ар шутэтскон нуналъёсы ӵужонболъя ёрос фестиваль но радъялляло. Тодэ вайытом, 2022-тӥ арын Пельняньлэн дунневыл нуналэз удмурт калыклэн шутэтсконэзлы сӥземын луоз но «Шулдыр пуком, ческыт сиём» мереткыл улсын ортчоз. Фестивальлэн валтӥсь нуналаз, 12-тӥ тулыспалэ, ужрадэ пыриськисьёс но куноос «Пельняньлэсь салам!» акци улсын почта открыткаосты кунлэн пӧртэм сэрегъёсаз дунтэк ыстыны быгатозы. Нош та дыре элькунын фестиваль улсын муниципал кылдытэтъёс куспын «Азьлозэ малпаса» вожвылъяськон мынэ ини. Озьы ик элькунын улӥсьёс «Ческыт ӝытъёс» фотокуонкурсэ (0+), «Эктом-а?» марафонэ (0+) пыриськыны быгато. Тегъёс: Ижкар Пельняньлэндунневылнуналэз фестиваль Удмуртия Лулчеберет  